Document ID: 32001R2047

Κανονισμός (ΕΚ) αριθ. 2047/2001 της Επιτροπής
της 18ης Οκτωβρίου 2001
για τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε από τον κανονισμό (ΕΚ) αριθ. 2826/2000(2), και ιδίως το άρθρο 33,
Εκτιμώντας τα ακόλουθα:
(1) Για να είναι δυνατή η εφαρμογή του μέτρου της απόσταξης του άρθρου 29 του κανονισμού (ΕΚ) αριθ. 1493/1999 στο μεγαλύτερο δυνατό αριθμό αμπελουργών, αποφασίστηκε να μεταφερθεί από την 1η Σεπτεμβρίου στις 16 Οκτωβρίου 2001 η έναρξη του μέτρου αυτού. Για να ενισχυθεί η αποτελεσματικότητά του, πρέπει συνεπώς να επιτραπεί στους αποσταγματοποιούς, που έχουν ανάγκη της παραγόμενης αλκοόλης σε σύντομο χρονικό διάστημα και οι οποίοι το επιθυμούν, να αρχίσουν το ταχύτερο δυνατόν τις εργασίες απόσταξης μέσω ταχείας έγκρισης των συμφωνητικών απόσταξης μέχρι ένα ορισμένο ποσοστό. Η τροποποίηση αυτή πρέπει να εφαρμοστεί από την ημερομηνία ενάρξεως του μέτρου της απόσταξης.
(2) Το άρθρο 93 του κανονισμού (ΕΚ) αριθ. 1623/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1660/2001(4), προβλέπει τις λεπτομέρειες δημόσιας πώλησης οινικής αλκοόλης για να διατεθεί προκειμένου να χρησιμοποιηθεί ως βιοαιθανόλη στην Κοινότητα. Από την πείρα που αποκτήθηκε ως τώρα, πρέπει να τροποποιηθούν ορισμένες διατάξεις όσον αφορά την ποσότητα των παρτίδων που τίθενται σε πώληση και την προθεσμία παραλαβής της αλκοόλης.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1623/2000 τροποποιείται ως εξής:
1. Στο άρθρο 63, προστίθεται η ακόλουθη παράγραφος: "5 α. Κατά παρέκκλιση από την παράγραφο 5, τα κράτη μέλη μπορούν να εγκρίνουν τα συμφωνητικά που έχουν υπογραφεί κατά τη διάρκεια της περιόδου από 16 Οκτωβρίου 2001 έως 31 Οκτωβρίου 2001 αμέσως μετά την υποβολή τους για ποσότητα που δεν υπερβαίνει το 20 % της ποσότητας που εμφαίνεται στα συμφωνητικά."
2. Το άρθρο 93 τροποποιείται ως εξής:
α) Η παράγραφος 2 αντικαθίσταται από το ακόλουθο κείμενο: "2. Η ποσότητα αλκοόλης που διατίθεται για πώληση, συγκεντρώνεται σε παρτίδες. Η Επιτροπή προβαίνει στη σύνθεση των παρτίδων. Πλην αντίθετης απόφασης της Επιτροπής, σύμφωνα με τη διαδικασία που προβλέπεται στο άρθρο 75 του κανονισμού (ΕΚ) αριθ. 1493/1999, υπάρχουν τόσες παρτίδες όσες και οι επιχειρήσεις που είναι εγγεγραμμένες στον εγκεκριμένο κατάλογο, και οι παρτίδες ανατίθενται σε όλες τις επιχειρήσεις που είναι εγγεκριμένες στον εν λόγω κατάλογο. Αν μια επιχείρηση δεν δεχθεί την αλκοόλη που διατίθεται για πώληση, πρέπει να το ανακοινώσει στην Επιτροπή και στο σχετικό οργανισμό παρέμβασης εντός των 30 ημερών που ακολουθούν την ημερομηνία δημοσίευσης της προκήρυξης δημοπρασίας της αλκοόλης. Η αλκοόλη που δεν γίνεται δεκτή, από την ημερομηνία κοινοποίησης της άρνησης αποδεσμεύεται από την απαγόρευση φυσικής διακίνησης που αναφέρεται στην παράγραφο 2 του άρθρου 95 του παρόντος κανονισμού, και μπορεί να πωληθεί σε προσεχή δημοπρασία."
β) Η παράγραφος 5 αντικαθίσταται από το ακόλουθο κείμενο: "5. Εκτός των περιπτώσεων όπου υπάρχει σύσταση διαρκούς εγγύησης, οι επιχειρήσεις υπέρ των οποίων έγινε η κατακύρωση, πριν από κάθε παραλαβή της αλκοόλης και το αργότερο την ημέρα έκδοσης του δελτίου παραλαβής, προσκομίζουν την απόδειξη σύστασης, εγγύησης καλής εκτέλεσης υπέρ κάθε σχετικού οργανισμού παρέμβασης, που αποσκοπεί στην εξασφάλιση της χρησιμοποίησης της εν λόγω αλκοόλης ως βιοαιθανόλης στον τομέα των καυσίμων."
γ) Η παράγραφος 6 αντικαθίσταται από το ακόλουθο κείμενο: "6. Η παραλαβή της αλκοόλης πρέπει να ολοκληρωθεί έξι μήνες μετά την ημερομηνία κοινοποίησης της απόφασης κατακύρωσης της Επιτροπής."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσήσευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 16 Οκτωβρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Οκτωβρίου 2001.

Labels: 15
17
6